Eugenio Hermoso Martínez

Eugenio Hermoso Martínez (Frexenal dela Sierra, 26 de hebreru del 1883 - Mairil, 2 de hebreru del 1963) hué un pintol, escoltol i professol de Frexenal dela Sierra.

 Biografía 
La su nacencia hue ena localidá pacensi de Frexenal dela Sierra el ventisseis de hebreru del 1883, esmençó los sus estudius artísticus en el 1898, ena Escuela delas Bellas Artis de Sevilla. Nel 1901 se muó a Mairil, con una pensión de l'Ayuntamientu del su puebru Frexenal i dela Deputación de Badajós, pa siguil la su hormación ena Escuela de San Fernandu, la qual púu  complemental cona assestencia al Museu del Plau comu copista i al Círculu delas Bellas Artis. Nel 1905 se hué pa Francia i Bélgica, un añu endispués pa Italia i nel 1912 pa Ingraterra. Murió en Mairil el dos de hebreru del 1963 i hué enterrau nel su puebru Frexenal dela Sierra.

 Correúra profissional 
Hué unu delos espolichis del arti español dela primera metá del siegru XX i dela pintura costumbrista estremeña, con un pintaeru de gran ralismu dela via i costumbris dela Estremaúra d'escomiençus del siegru XX. Nel 1914 s'agenció una praça de professol en Güelva, i dendi´l 1919 hata la su muerti vivió en Mairil, enque pasó los branus ena su localidá de nacencia. Por mé duna esposición nel 1934 visitó Güenus Airis. Los añus dela Repúbrica no huerun facis, i tapocu los dela Guerra Civil. El añu 1941 hué mu emportanti, pos s'agenció una cátedra ena Escuela Superiol de Pintura de Mairil i hué elegíu académicu dela Real Academia delas Bellas Artis de San Fernandu, dendi la que militó ativamenti nel defendimientu del arti tradicional.

 Correúra pintórica 
miniaturadeimagen|Escoltura junta´l Passeu de Palma
El su recorríu espositivu s'esmençó nel Círculu delas Bellas Artis con tres de las sus obras. Nel 1904 escomençó la su prolongá avenencia conas esposiciones nacionalis delas Bellas Artis i se hizu cona Tercera Medalla por Muchacha haziendu media. La Segunda Medalla nel 1906, col su quairu La Juma, la Rifa i las sus amegas, recibíu con güena crítica por Bernardino de Pantorba. Golvió a ganal el mesmu premiu nel 1908 con Rosa, i la Primel Medalla llegó nel 1917 pola su obra Ala fiesta del puebru. La su correndá se vió recompensá col concedimientu dela Medalla d'Onol ena Esposición Nacional del 1948, aondi presentó Altal i la siembra. Hermosu enfirmó tamién en muestras regionalis, comu las apreparás pol Ateneu de Badajós dendi'l 1904. Hizu una grandi esposición d'obras con trenta i ochu quairus nel Museu d'Arti Moernu de Mairil nel 1922. Tamién espusu en Badajós, Sevilla i mesmu nel su puebru Frexenal nel 1927 i otuvu la Medalla d'Oru del Círculu delas Bellas Artis nel 1926 i ena Esposición Iberu-Almericana del 1929. Nel 1942 espusu sotra ves en Badajós, devíu al su nombramientu comu Iju Prediletu dela provincia estremeña.

Hué el prencipal espolichi del regionalismu dela pintura estremeña, con un assuntu populal, afabri i acríticu, nel que ressaltan los pessonagis de zagalis i zagalas i tamién las escenas costumbristas del mundu roal. Un ralismu idealizau, con anguna infrugencia impressionista, conseña la su primera etapa. Enos añus venti se procupa pol ametel angunas novedais, comu l'aparición del empelotu i temas simbolistas, peru sin trapeal la su vista tradicional dela pintura. Dexó numerosus autorretratus i hizu tamién anguna obra de retratu escoltóricu. La muança artística más notoria hué ena década del 1950, quandu pintó una tandalá de quairus chiqueninus, col nombri de Francisco Teodoro de Nertóbriga, sina entención de esponel-lus i concibía quasi comu un desahogu pessonal, enos que denuncia el poel delos críticus d'arti i alamenta'l rumbu dela pintura contemporánea. Acetandu los agarris delas pinturas i gravaus de Goya, los sus pessonagis se muan a grotescus i satíricus, i el estilu muchu mas espressionista.

 Correúra escreviora 

 Dexó escrevía una larga autobiografía, qu'és una mu valorosa huenti pa conocel la su trayetoria i mentalidá i la escrevió col nombri F. T. de Nertóbriga, que hazi referimientu a un assentaeru romanu cercanu a Frexenal. Sedría sacau col nombri de Vida d'Ugeñu Hermosu, i enfirmau col nombri de Francisco Teodoro de Nertóbriga, Mairil, Adicionis Castilla, nel 1955.
 Hizu tamién angunus trebajus d'escreviúra comu'l Discussu de Receción ena Real Academia delas Bellas Artis de San Fernandu, Mairil, Real Academia delas Bellas Artis de San Fernandu, nel 1941.

 Obra 
 Muchacha haziendu media, nel 1903.
 Fiesta infantil, nel 1905.
 La Juma, la Rifa i las sus amegas, nel 1906.
 El señó Felicianu, nel 1907.
 Rosa, nel 1908.
 Ala fiesta del puebru, nel 1916.
 Arcadia, nel 1923.
 Inconcencia, nel 1924.
 Lavanderas estremeñas, nel 1926.
 Tierra, Fauna i Frora, nel 1931.
 Altal i la siembra, nel 1947.
 Prisión i muerti dela pintura, 1950-1960.(escoja de trebajus).

 Premius i reconocencias 
 Tercera Medalla delas Bellas Artis por Muchacha haziendu media, nel 1904.
 Segundera Medalla delas Bellas Artis por La Juma, la Rifa i las sus amegas, nel 1906.
 Segundera Medalla delas Bellas Artis por Rosa, nel 1908.
 Primel Medalla delas Bellas Artis por Ala fiesta del puebru, nel 1917.
 Medalla d'Oru del Círculu delas Bellas Artis, nel 1926.
 Medalla d'Oru ena Esposición Iberu-Almericana, nel 1929.
 Nombramientu en Badajós comu Iju Prediletu dela provincia estremeña, nel 1942.
 Medalla d'Onol ena Esposición Nacional por Altal i la siembra, nel 1948.
 El Círculu delas Bellas Artis de Mairil le hizu una esposición endispués de moril, nel 1964.
 La Real Academia delas Bellas Artis de Santa Isabel d'Ungría en Sevilla le hizu sotra esposición, nel 1967.
 El Museu delas Bellas Artis de Badajós le hizu tamién un omenagi con una mostración antológica, nel 1999.

 Referencias 

 Biblografía 
 Vida d'Ugeñu Hermosu, col nombri de Francisco Teodoro de Nertóbriga, Mairil, Adicionis Castilla, nel 1955.
 Discussu de Receción ena Real Academia delas Bellas Artis de San Fernandu, Mairil, Real Academia delas Bellas Artis de San Fernandu, nel 1941.

 Atijus p'ahuera 

 Quairu mentau A tapal la calli en Canal Extremadura
 Premiu Ugeniu Hermosu ena Televisión Frexenal

Categoría:pintoris
Categoría:Estremeñus